CELEX: 32020D0758
Language: lv
Date: 2020-06-04 00:00:00
Title: Komisijas Īstenošanas lēmums (ES) 2020/758 (2020. gada 4. jūnijs) par pasākumiem, kas attiecībā uz Xylella fastidiosa un Ceratocystis platani jāpieņem Apvienotajai Karalistei (izziņots ar dokumenta numuru C(2020) 3604) (Autentisks ir tikai teksts angļu valodā)

9.6.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 179/8
               
            
         KOMISIJAS ĪSTENOŠANAS LĒMUMS (ES) 2020/758
         (2020. gada 4. jūnijs)
         par pasākumiem, kas attiecībā uz Xylella fastidiosa un Ceratocystis platani jāpieņem Apvienotajai Karalistei
         
            
               (izziņots ar dokumenta numuru C(2020) 3604)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/2031 (2016. gada 26. oktobris) par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (1) un jo īpaši tās 52. panta 4. punktu, kurus lasa kopā ar Līguma par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (2) 131. pantu.
         tā kā:
         
                     (1)
                  
                  
                     Saskaņā ar Līguma par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas 127. panta 1. punktu šajā Līgumā paredzētajā pārejas periodā Apvienotajai Karalistei un tās teritorijā piemēro Savienības tiesību aktus. Šis pārejas periods beigsies 2020. gada 31. decembrī.
                  
               
                     (2)
                  
                  
                     Saskaņā ar Regulas (ES) 2016/2031 52. panta 1. punktu 2020. gada 10. martā Apvienotā Karaliste Komisijai paziņoja par Savienības pasākumu, ko tā vēlētos, lai Savienība cita starpā īstenotu pret Xylella fastidiosa un Ceratocystis platani (“minētie kaitīgie organismi”). Saskaņā ar minētās regulas 52. panta 2. punktu Apvienotā Karaliste ir paziņojusi arī par nacionāliem pagaidu pasākumiem, ko plānojusi ieviest situācijā, kur šādu pasākumu nav.
                  
               
                     (3)
                  
                  
                     Kas attiecas uz Xylella fastidiosa, Apvienotā Karaliste norādīja, ka 2018. gadā notikusī inficētu olīvkoku aizturēšana, ko izdarīja Beļģija, un nesenais 2019. gada gadījums ar Vinca Itālijā liecina, ka pastāv risks, ka uz Apvienotās Karalistes teritoriju tiks pārvietoti inficēti augi, kuriem nav redzamu simptomu. Apvienotā Karaliste turklāt apgalvoja, ka pašreizējie Savienības pasākumi attiecībā uz minēto kaitīgo organismu nenovērš riskus, kas attiecībā uz Xylella fastidiosa uzsvērti tās kaitīgo organismu riska novērtējumā (3), un ka nekas neliecina, ka pašreizējos pārskatītajos Savienības pasākumos tiktu ietvertas prasības, ko agrāk ierosinājusi Apvienotā Karaliste. Tā arī norādīja, ka pašreizējie Savienības pasākumi pret Xylella fastidiosa, kas noteikti ar Komisijas Īstenošanas lēmumu (ES) 2015/789 (4), un akta projekts, kurš iesniegts dalībvalstīm viedokļu apmaiņai un kura mērķis ir minēto lēmumu atcelt, nepievēršas vajadzībai pēc pastiprinātām prasībām attiecībā uz minētajām saimnieksugām. Īsumā, Apvienotā Karaliste apgalvoja, ka kaitīgā organisma riska līmenis joprojām ir nepieņemams un ka tādēļ, netiekot izvirzītām attiecīgām prasībām, kādas tā būtu vēlējusies, ka pieņem Savienība, tā uz Regulas (ES) 2016/2031 52. panta pamata plāno ieviest nacionālus pasākumus.
                  
               
                     (4)
                  
                  
                     Apvienotā Karaliste tālāk norādīja, ka tās ierosinātais pasākums aizliedz no trešām valstīm, arī no Savienības, Apvienotajā Karalistē ievest augus Coffea and Polygala myrtifolia L., izņemot augļus vai sēklas. Tā turklāt izvirzīja prasību, ka šādus augus (izņemot augļus vai sēklas): Olea europaea L., Lavandula, Nerium oleander L., Prunus dulcis L. un Rosmarinus officinalis L., kas audzēti tādās Savienības teritorijās, par kurām nav zināms, ka šis kaitīgais organisms tur būtu sastopams, Apvienotajā Karalistē ievest vai pa tās teritoriju pārvietot ir atļauts tikai tad, ja vismaz vienu gadu pirms eksportēšanas tie audzēti reģistrētā un uzraudzītā ražošanas vietā, turklāt ap ražošanas vietu ir 200 m zona, par kuru zināms, ka tā ir brīva no šā kaitīgā organisma; un tiem veiktas ikgadējas pārbaudes, kas balstās uz intensīvu paraugu ņemšanu un testēšanu, turklāt vēl viena pārbaude izdarīta tieši pirms pārvietošanas. Ja Apvienotajā Karalistē ievesti vai pa tās teritoriju pārvietoti tiek Lavandula, Nerium oleander L. un Rosmarinus officinalis L. neapsakņoti spraudeņi, vajadzētu būt tā, ka šie spraudeņi ir cēlušies no iepriekš minētajiem nosacījumiem atbilstošiem mātesaugiem. Kas attiecas uz teritorijām, par kurām zināms, ka šis kaitīgais organisms tajās ir sastopams, no Savienības uz Apvienoto Karalisti importēt Olea europaea L. un Prunus dulcis L. ir atļauts tikai tad, ja pirms eksportēšanas četrus gadus vai – attiecībā uz jaunākiem augiem – visā to dzīves ciklā tie tikuši audzēti fiziski aizsargātā vietā.
                  
               
                     (5)
                  
                  
                     Kas attiecas uz Ceratocystis platani, Apvienotā Karaliste norādīja, ka pēc tam, kad minētais kaitīgais organisms uz Komisijas Īstenošanas regulas (ES) 2019/2072 (5) pamata ticis pārklasificēts par Savienības karantīnas organismu, aizsargājamās zonas apzīmējums ir atcelts, un tagad Platanus kokus no ražošanas vietām inficētās teritorijās ir iespējams pārvietot, ievērojot īpašas prasības. Apvienotā Karaliste uzskata, ka Īstenošanas regulas (ES) 2019/2072 XIII pielikuma 17. punkta jaunās prasības, kurās paredzēta papildu iespēja, ka augi drīkst būt audzēti tādā ražošanas vietā, kas ir brīva no minētā kaitīgā organisma, nenodrošina tāda paša līmeņa fitosanitāro aizsardzību kā prasība, ka augi tiek ražoti no šā kaitīgā organisma brīvā teritorijā, ņemot vērā arī to, ka Francijā ir apstiprināti jauni šā kaitīgā organisma konstatējumi.
                  
               
                     (6)
                  
                  
                     Balstoties uz šiem apsvērumiem, Apvienotā Karaliste savos pasākumos ierosināja, ka stādīšanai paredzētiem Platanus L augiem, kas nav sēklas, vajadzētu būt visā dzīves ciklā audzētiem no kaitīgā organisma brīvā teritorijā vai Savienības aizsargājamā zonā.
                  
               
                     (7)
                  
                  
                     Ierosinātajos Apvienotās Karalistes pasākumos arī precizēts, ka augus, uz ko attiecas tās pasākumi pret Xylella fastidiosa un Ceratocystis Platani, pārvietot uz Apvienoto Karalisti būtu atļauts tikai kopā ar oficiālu deklarāciju, kurā apstiprināta atbilstība iepriekš minētajām prasībām.
                  
               
                     (8)
                  
                  
                     Apvienotās Karalistes paziņojumā bija iekļauti arī priekšlikumi tādiem pasākumiem pret kaitīgajiem organismiem Agrilus planipennis un Candidatus Phytoplasma ulmi, kas būtu stingrāki nekā spēkā esošie Savienības noteikumi. Komisija šos pasākumus izskatīs un apspriedīs Augu, dzīvnieku, pārtikas aprites un dzīvnieku barības pastāvīgajā komitejā, tos vienlaikus pārskatot.
                  
               
                     (9)
                  
                  
                     2020. gada 1. aprīlī Apvienotā Karaliste informēja Komisiju, ka nacionālie pasākumi attiecībā uz minētajiem kaitīgajiem organismiem stātos spēkā 2020. gada 21. aprīlī un tiktu no sākuma piemēroti Anglijā un drīz pēc tam attiecināti arī uz citām Apvienotās Karalistes daļām.
                  
               
                     (10)
                  
                  
                     Balstoties uz Apvienotās Karalistes paziņotajiem elementiem, Komisija saskaņā ar 52. panta 3. punktu novērtēja, ka šajos noteikumos norādīto risku attiecībā uz Xylella fastidiosa pietiekami mazina Īstenošanas lēmuma (ES) 2015/789 9. pants, bet attiecībā uz Ceratocystis platani – Īstenošanas regulas (ES) 2019/2072 VIII pielikuma 17. punkts. Jo īpaši Komisija uzskatīja, ka nav jaunu zinātnisku vai tehnisku pierādījumu, kas pamatotu šo pasākumu grozīšanu. Komisija par Apvienotās Karalistes paziņojumu informēja arī dalībvalstis un aicināja tās līdz 2020. gada 24. aprīlim iesniegt savu viedokli.
                  
               
                     (11)
                  
                  
                     2020. gada 3. aprīlī Komisija lūdza Apvienoto Karalisti nekavējoties atlikt šādu pasākumu pieņemšanu. Komisija arī informēja Apvienoto Karalisti, ka prasība pēc papildu deklarācijas, kas būtu pievienota attiecīgajām precēm, neatbilst Regulas (ES) 2016/2031 normām par reglamentētu augu pārvietošanu pa Savienības teritoriju; Komisija paturēja arī iespēju pieņemt tiesību aktu uz minētās regulas 52. panta 4. punkta pamata.
                  
               
                     (12)
                  
                  
                     2020. gada 20. aprīlī Apvienotā Karaliste atbildēja, tālāk precizējot apsvērumus, kuru dēļ tā uzskata, ka nacionālo pasākumu projekts ir jāpieņem.
                  
               
                     (13)
                  
                  
                     Attiecībā uz Xylella fastidiosa tā norādīja uz tirgota vai tirgošanai paredzēta Savienības augu materiāla konstatējumiem (piem., minētā kaitīgā organisma aizturēšanu Beļģijā), kā arī uz Eiropas Pārtikas nekaitīguma iestādes (“Iestāde”) secinājumiem par periodiem, kuru laikā šā kaitīgā organisma simptomi neizpaužas (“asimptomātiskie periodi”) un kuri Savienības tiesību aktos nav atspoguļoti. Apvienotā Karaliste uzskata, ka abi faktori liecina, ka pastāv ilgstošs risks no Savienības eksportēt inficētu materiālu (ieskaitot asimptomātisku materiālu).
                  
               
                     (14)
                  
                  
                     Kas attiecas uz Ceratocystis platani, Apvienotā Karaliste turklāt norādīja, ka tās pasākumi pieņemti, reaģējot uz stāvokli, kāds radies, kopš tā 2019. gada novembrī ar šo papildu informāciju iepazinusies Augu, dzīvnieku, pārtikas aprites un dzīvnieku barības pastāvīgajā komitejā. Šī papildu informācija attiecās uz jauniem konstatējumiem par kaitīgā organisma klātbūtni Francijā un invāzijām daudz tālāk uz ziemeļiem, nekā iepriekš konstatēts, turklāt šajos gadījumos nav apstiprinātu pierādījumu par infekcijas avotu. Apvienotā Karaliste uzskata, ka kaitīgā organisma izplatīšanās uz ziemeļiem kopā ar neskaidrību par tā izplatīšanās ceļu liecina par to, ka šā kaitīgā organisma risks paaugstinās, un šā iemesla dēļ bijuši jāievieš šie pasākumi.
                  
               
                     (15)
                  
                  
                     2020. gada 21. aprīlī Anglijas 2019. gada noteikumi par oficiālajām kontrolēm (augu veselība un ģenētiski modificēti organismi) (Normatīvais instruments 2019/1517) ar šiem nacionālajiem pasākumiem tika grozīti, jo īpaši ar Anglijas 2020. gada noteikumiem par oficiālajām kontrolēm (augu veselība un ģenētiski modificēti organismi) (grozījums), 2. noteikuma 6. punkta b) apakšpunkta iii) punkts, 2. noteikuma 7. punkts un 2. noteikuma 8. punkts (6) (“Apvienotās Karalistes noteikumi”). Šie pasākumi stājās spēkā pirms apspriešanās Augu, dzīvnieku, pārtikas aprites un dzīvnieku barības pastāvīgajā komitejā.
                  
               
                     (16)
                  
                  
                     Kas attiecas uz Xylella fastidiosa, Apvienotās Karalistes noteikumos ir izklāstīti pasākumi, kurus Apvienotā Karaliste paziņoja Komisijai 2020. gada 10. martā.
                  
               
                     (17)
                  
                  
                     Īstenošanas lēmums (ES) 2015/789 nosaka pasākumus, kuri vēršas pret Xylella fastidios ieviešanos un izplatīšanos Savienībā. Balstoties uz zinātnes un tehnikas attīstību, prasības attiecībā uz minētā kaitīgā organisma saimniekaugu pārvietošanu pa Savienības teritoriju ir grozītas ar vairākiem tiesību aktiem, no kuriem pēdējais ir Komisijas Īstenošanas lēmums (ES) 2018/1511 (7). Šo pasākumu pamatā ir vairāki neseni Iestādes zinātniskie atzinumi (8). Ir izvirzītas prasības attiecībā uz to, kā pa Savienības teritoriju pārvieto uzņēmīgus augus gan no norobežotām teritorijām, gan citām Savienības daļām. Šie pasākumi ir tālāk apspriesti Augu, dzīvnieku, pārtikas aprites un dzīvnieku barības pastāvīgajā komitejā, lai pieņemtu jaunu Komisijas Īstenošanas regulu, kas atceltu un aizstātu Īstenošanas lēmumu (ES) 2015/789.
                  
               
                     (18)
                  
                  
                     Šajā ziņā Apvienotās Karalistes noteikumi nav samērīgi ar konstatēto risku. Par spīti tam, ka dažas normas jau reglamentē augus, kas cēlušies teritorijās, kuras nav norobežotas teritorijas un par kurām nav zināms, ka tajās būtu sastopams Xylella fastidiosa, Apvienotās Karalistes noteikumi prasa, lai tie vismaz vienu gadu pirms eksportēšanas būtu audzēti reģistrētā un uzraudzītā ražošana vietā un lai ap to ražošanas vietu būtu 200 m zona, par kuru zināms, ka tā ir brīva no šā kaitīgā organisma, un ka tiem veiktas ikgadējas pārbaudes, kas balstās uz intensīvu paraugu ņemšanu un testēšanu, turklāt vēl viena pārbaude izdarīta tieši pirms pārvietošanas. Šis pasākums papildus ierobežo Īstenošanas lēmuma (ES) 2015/789 9. pantu, kura normas attiecībā uz šo augu pārvietošanu jau paredz pastiprinātus nosacījumus attiecībā uz augiem, kas nav cēlušies norobežotās teritorijās. Šis pasākums ir nav samērīgs ar konstatēto risku, jo smagi un ex-post traucē attiecīgo augu tirdzniecību – stingrāk, nekā tas pamatojams ar Iestādes jaunāko zinātnisko atzinumu (9), kas publicēts 2019. gada maijā. Turklāt, kopš 2018. gadā grozīts Īstenošanas lēmums (ES) 2015/789, attiecībā uz Xylella fastidiosa saimniekaugu pārvietošanu pa Savienības teritoriju samērā ar attiecīgās tirdzniecības apjomu ir konstatēti tikai nedaudzi aizturēšanas gadījumi, un 2020. gadā nav konstatēts neviens. Attiecībā uz inficēto augu asimptomātisko periodu, ko minējusi Apvienotā Karaliste, Iestāde jaunākajā 2019. maija atzinumā ir norādījusi, ka attiecībā uz dažiem saimniekaugiem agrīnai kaitēkļa atklāšanai paredzēta pārbaude, kas orientējas uz redzamiem simptomiem, problemātiska var būt arī vairāku tādu faktoru dēļ, no kuriem ir atkarīga simptomu parādīšanās (piem., auga sugas veids, baktēriju inokulāta līmenis, attiecīgā Xylella fastidiosa pasuga, kā arī klimatiskie apstākļi). Tāpēc attiecībā uz augiem, uz kuriem attiecas Apvienotās Karalistes noteikumi, Īstenošanas lēmumā (ES) 2015/789 ir noteikts, ka neatkarīgi no simptomu klātbūtnes veic intensīvas pārbaudes, kas balstās uz paraugu ņemšanu un testēšanu. Šī pieeja ir apstiprināta Augu, dzīvnieku, pārtikas aprites un dzīvnieku barības pastāvīgās komitejas pārrunās par minētā lēmuma atcelšanai un aizstāšanai paredzētā akta projektu, balstoties uz pieejamo zinātnisko un tehnisko novērtējumu.
                  
               
                     (19)
                  
                  
                     Tāpēc Apvienotās Karalistes pieņemtie pagaidu pasākumi nav pietiekami pamatoti. Turklāt rezultāti, kas iegūti intensīvās monitoringa kampaņās, kuras saskaņā ar minēto lēmumu veikušas dalībvalstis, ir apstiprinājuši Xylella fastidiosa klātbūtni Itālijas, Francijas, Spānijas un Portugāles daļās, kur šādi uzliesmojumi tikuši pienācīgi norobežoti un kur piemēro stingrus kontroles pasākumus.
                  
               
                     (20)
                  
                  
                     Tas pats attiecas uz Apvienotās Karalistes noteikumos paredzēto pasākumu jautājumā par Olea europaea L. un Prunus dulcis L. importēšanu uz Apvienoto Karalisti no teritorijām, par kurām zināms, ka tajās ir sastopams Xylella fastidiosa; importēšana saskaņā ar minētajiem noteikumiem ir atļauta tikai tad, ja augi pirms eksportēšanas četrus gadus vai – attiecībā uz jaunākiem augiem – visā dzīves ciklā audzēti fiziski aizsargātā vietā. Pašreizējie Savienības pasākumi jau ievieš stingrus nosacījumus attiecībā uz šiem augiem, kas audzēti norobežotās teritorijās. Apvienotās Karalistes noteikumos četru gadu periods ir paredzēts tāpēc, lai paietu pietiekams laiks, kurā var paspēt izpausties kaitīgā organisma simptomi, ja tas uz auga atrodas. Šo nolūku apmierina Īstenošanas lēmuma (ES) 2015/789 9. pants, kas prasa, lai šie augi tiktu ražoti pret kukaiņiem drošās vietās un lai audzēšanas ciklā neatkarīgi no simptomu klātbūtnes tiktu īstenota intensīva paraugu ņemšana un testēšana, arī oficiālas apskates iespējami īsi pirms pārvietošanas.
                  
               
                     (21)
                  
                  
                     Pasākumiem, ko dalībvalsts saskaņā ar Regulas (ES) 2016/2031 52. panta 2. punktu veic, lai mazinātu 52. panta 1. punktā minēto risku, sava īpašā vērsuma dēļ jābūt tikai izņēmuma pasākumiem. Turklāt, arī balstoties uz pārrunām, kas notikušas Augu, dzīvnieku, pārtikas aprites un dzīvnieku barības pastāvīgajā komitejā 2019. un 2020. gadā, neviens no Apvienotās Karalistes pieņemtajiem pasākumiem nav novērtēts kā samērīgs vai pamatots, lai tos varētu iekļaut aktā, kas atcels un aizstās Īstenošanas regulu (ES) 2015/789. Uz Regulas (ES) 2016/2031 52. panta 2. punkta pamata pieņemtajiem pagaidu pasākumiem jābūt izņēmuma pasākumiem, un tie nevar būt līdzeklis, kā apiet balsu vairākuma balsojumu.
                  
               
                     (22)
                  
                  
                     Kas attiecas uz Ceratocystis platani, Apvienotās Karalistes noteikumos ir izklāstīti pasākumi, kurus Apvienotā Karaliste Komisijai paziņoja 2020. gada 10. martā. Šie pasākumi ir stingrāki nekā attiecīgā prasība, kas noteikta Īstenošanas regulas (ES) 2019/2072 VIII pielikuma 17. punktā, un paver papildu iespēju, ka ar noteiktiem nosacījumiem attiecīgie stādīšanai paredzētie augi var būt cēlušies no kaitīgā organisma brīvā ražošanas vietā un ne tikai no kaitīgā organisma brīvā teritorijā. Pasākumi, kas Īstenošanas regulā (ES) 2019/2072 noteikti attiecībā uz stādīšanai paredzētu Platanus L. augu pārvietošanu pa Savienības teritoriju, balstās uz Iestādes jaunāko zinātnisko atzinumu par Ceratocystic platani riska novērtēšanu un tā mazināšanas iespējām Eiropas Savienībā (10). Kopš pieņemta minētā regula, nav kļuvuši zināmi jauni zinātniski vai tehniski pierādījumi, un arī Apvienotā Karaliste nav sniegusi jaunu informāciju. Salīdzinājumā ar pasākumiem, kas noteikti Padomes Direktīvā 2000/29/EK (11), attiecībā uz brīvajām audzēšanas vietām Īstenošanas regulas (ES) 2019/2072 VIII pielikumā bija prasīti papildu nosacījumi, kas sniegtu lielāku noteiktību, ka stādīšanai paredzētie tirgotie Platanus L augi ir brīvi no kaitēkļiem. Tātad Apvienotās Karalistes noteikumos paredzēto pasākumu pietiekami nepamato jauni zinātniski vai tehniski pierādījumi, kas būtu publicēti kopš Īstenošanas regulas (ES) 2019/2072 pieņemšanas.
                  
               
                     (23)
                  
                  
                     Turklāt Apvienotās Karalistes noteikumi paredz, ka visi šie augi un augu produkti no Savienības uz tās teritoriju ir pārvietojami tikai tad, ja tiem līdzi ir oficiālas deklarācijas, kas apliecina atbilstību minēto noteikumu normām.
                  
               
                     (24)
                  
                  
                     Pēc tam, kad Apvienotās Karalistes noteikumi stājās spēkā, Komisija Apvienoto Karalisti 2020. gada 28. aprīlī informēja, ka šie jaunie nacionālie pasākumi pārsniedz spēkā esošās prasības, nebalstās jaunākajos zinātniskajos pamatojumos un nav samērīgi. Tāpēc Komisija pieprasīja Apvienotajai Karalistei šos pasākumus saskaņā ar Regulas (ES) 2016/2031 52. panta 4. punktu atcelt vai grozīt. Šāda atcelšana vai grozīšana vēl nav notikusi, un Apvienotā Karaliste nav norādījusi, ka tā attiecīgi rīkosies.
                  
               
                     (25)
                  
                  
                     Tāpēc ir lietderīgi nolemt, ka Apvienotās Karalistes noteikumi, kas reglamentē minētos kaitīgos organismus un attiecībā uz attiecīgo augu un augu produktu pārvietošanu pa Savienības teritoriju ievieš par Savienības noteikumiem stingrākas prasības, ir attiecīgi jāgroza, lai šie noteikumi atbilstu Savienības tiesību aktiem.
                  
               
                     (26)
                  
                  
                     Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Pienākums grozīt Anglijas 2019. gada noteikumus par oficiālajām kontrolēm (augu veselība un ģenētiski modificēti organismi)
            
               1.   Šajā pantā:
               
                           a)
                        
                        
                           “Apvienotās Karalistes 2019. gada noteikumi par oficiālajām kontrolēm” ir Anglijas 2019. gada noteikumi par oficiālajām kontrolēm (augu veselība un ģenētiski modificēti organismi) (Normatīvais instruments 2019/1517);
                        
                     
                           b)
                        
                        
                           “Apvienotās Karalistes 2020. gada noteikumi par oficiālajām kontrolēm” ir Anglijas 2020. gada noteikumi par oficiālajām kontrolēm (augu veselība un ģenētiski modificēti organismi) (grozījums) (jo īpaši 2. noteikuma 6. punkta b) apakšpunkta iii) punkts, 2. noteikuma 7. punkts un 2. noteikuma 8. punkts), kas stājās spēkā 2020. gada 21. aprīlī.
                        
                     
            
               2.   Apvienotā Karaliste groza Apvienotās Karalistes 2019. gada noteikumus par oficiālajām kontrolēm, svītrojot tos grozījumus attiecībā uz Xylella fastidiosa un Ceratocystis platani, kuri šajos noteikumos tika ieviesti ar Apvienotās Karalistes 2020. gada noteikumiem par oficiālajām kontrolēm.
            
         
         
            2. pants
            Pienākuma izpildes termiņš
            Apvienotajā Karalistē šā lēmuma izpildei vajadzīgās normas stājas spēkā vēlākais 2020. gada 20. jūnijā.
         
         
            3. pants
            Adresāts
            Šis lēmums ir adresēts Lielbritānijas un Ziemeļīrijas Apvienotajai Karalistei.
         
         
            Briselē, 2020. gada 4. jūnijā
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 317, 23.11.2016., 4. lpp.
         
         
            (2)  OV L 29, 31.1.2020., 7. lpp.
         
         
            (3)  Vides, pārtikas un lauku lietu ministrija, Rapid Pest Risk Analysis (PRA) for Xylella fastidiosa, 2020. gada februāris; https://planthealthportal.defra.gov.uk/assets/pras/Xylella-Draft-PRA.pdf.
         
            (4)  Komisijas Īstenošanas lēmums (ES) 2015/789 (2015. gada 18. maijs) par pasākumiem, kas veicami, lai novērstu Xylella fastidiosa (Wells et al.) ievešanu un izplatīšanos Savienībā (OV L 125, 21.5.2015., 36. lpp.).
         
            (5)  Komisijas Īstenošanas regula (ES) 2019/2072 (2019. gada 28. novembris), ar ko paredz vienotus nosacījumus Eiropas Parlamenta un Padomes Regulas (ES) 2016/2031 par aizsardzības pasākumiem pret augiem kaitīgajiem organismiem īstenošanai, atceļ Komisijas Regulu (EK) Nr. 690/2008 un groza Komisijas Īstenošanas regulu (ES) 2018/2019 (OV L 319, 10.12.2019., 1. lpp.).
         
            (6)  Anglijas 2020. gada noteikumi par oficiālajām kontrolēm (augu veselība un ģenētiski modificēti organismi) (grozījums), Apvienotās Karalistes normatīvie instrumenti, 2020, Nr. 381, 2. noteikums.
         
            (7)  Komisijas Īstenošanas lēmums (ES) 2018/1511 (2018. gada 9. oktobris), ar ko groza Īstenošanas lēmumu (ES) 2015/789 par pasākumiem, kas veicami, lai novērstu Xylella fastidiosa (Wells et al.) ievešanu un izplatīšanos Savienībā (OV L 255, 11.10.2018., 16. lpp.).
         
            (8)  EFSA Journal 2015; 13(1):3989, 262 lpp., doi:10.2903/j.efsa.2015.3989;
         
            EFSA Journal, 2016; 14(10):4601, 19 lpp. doi:10.2903/j.efsa.2016.4601.
         
            (9)  EFSA Journal 2019; 17(5):5665, 200 lpp., https://doi.org/10.2903/j.efsa.2019.5665.
         
            (10)  EFSA Journal 2016; 14(12):4640, 65 lpp., doi:10.2903/j.efsa.2016.4640;
         
            (11)  Padomes Direktīva 2000/29/EK (2000. gada 8. maijs) par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (OV L 169, 10.7.2000., 1. lpp.).